Broj: 711-I-1944-M-136/19-02-11

Zagreb, 11. listopada 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Arsena Bauka, zastupnika u Hrvatskom saboru**,za davanjem mišljenja Povjerenstva, na 65. sjednici, održanoj 11. listopada 2019.g., daje sljedeće:

**MIŠLJENJE**

1. **Nema zapreke, u smislu odredbi ZSSI-a, da se pomoćnik ministra nakon prestanka obnašanja navedene dužnosti imenuje za ravnatelja upravne organizacije u sastavu ministarstva, sukladno Zakonu o sustavu državne uprave.**
2. **Predlaganje osobe, koja je obnašala dužnost pomoćnika ministra, Vladi Republike Hrvatske za imenovanje na mjesto ravnatelja upravne organizacije u sastavu ministarstva, samo po sebi ne predstavlja sukob interesa ministra niti upućuje na moguću povredu neke druge odredbe ZSSI-a. Međutim, ako postoje okolnosti koje upućuju da je osoba koja se predlaže, u konkretnom slučaju, na bilo koji način interesno povezana s ministrom, ili dužnosnik ima bilo kakvih dvojbi o ponašanju u skladu s načelima obnašanja dužnosti, upućuje se da sukladno članku 6. stavku 1. ZSSI-a zatraži mišljenje Povjerenstva.**

Obrazloženje

Zahtjev za davanjem mišljenja Povjerenstva podnio je Arsen Bauk, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-3329-M-136/19-01-2 dana 30. rujna 2019.g., povodom kojeg se vodi predmet broj M-136/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da dužnosnik Arsen Bauk obnaša dužnost zastupnika u Hrvatskom saboru. Stoga je Arsen Bauk, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za davanje mišljenja dužnosnik traži mišljenje Povjerenstva o primjeni članka 20. ZSSI-a prilikom imenovanja dosadašnjih pomoćnika ministra za ravnatelje u ministarstvima te mišljenje o postupanju ministra kao predlagatelja u smislu zaštite vlastite vjerodostojnosti i nepristranosti. Dužnosnik navodi kako je Hrvatski sabor 28. lipnja 2019.g. donio Zakon o sustavu državne uprave („Narodne novine“ broj 66/19.), kojim je, između ostalog, predviđeno ukidanje dužnosničkih mjesta pomoćnika ministra i uvođenje službeničkih mjesta ravnatelja upravnih organizaciju u sastavu ministarstva. U obrazloženju prijedloga zakona, prilikom rasprave o Konačnom prijedlogu zakona, predstavnik Vlade Republike Hrvatske obrazložio je te promjene time da se iste odnose na politizaciju i daljnju profesionalizaciju državne uprave koja je dio programa Vlade za mandat 2016. do 2020.g.

Slijedom navedenog dužnosnik traži mišljenje Povjerenstva može li se dužnosnik prije isteka roka od godine dana zaposliti u tijelu u kojem je obnašao dužnost pomoćnika ministra, obzirom na ograničenja iz članka 20. ZSSI-a. Ukoliko može, kako treba postupati ministar u slučaju da Vladi Republike Hrvatske predlaže imenovanje iste osobe koja je bila imenovana na raniju dužnost.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Zakonom o sustavu državne uprave („Narodne novine“ broj: 66/19.) propisano je da se za obavljanje poslova državne uprave ustrojavaju tijela državne uprave. Tijela državne uprave su ministarstva i državne upravne organizacije..

Člankom 55. navedenog Zakona propisano je da se Ministarstva ustrojavaju za obavljanje poslova državne uprave u pravilu u više upravnih područja. U sastavu ministarstva ustrojavaju se najmanje dvije upravne organizacije. Upravne organizacije u sastavu ministarstava ustrojavaju se u pravilu kao: uprave, zavodi, inspektorati. Posebnim zakonom mogu se u sastavu ministarstva ustrojiti ravnateljstva, uredi i druge upravne organizacije s posebnim ustrojstvom, načinom rada i stupnjem samostalnosti, radi obavljanja poslova zaštite pravnog poretka, života i opće sigurnosti i drugih poslova od osobitog interesa za Republiku Hrvatsku ili poslova državne uprave i drugih poslova čije je obavljanje nužno za provedbu pravno obvezujućih akata Europske unije.

Člankom 57. Zakona o sustavu državne uprave propisano je da upravnom organizacijom u sastavu ministarstva rukovodi ravnatelj za uprave, zavode, ravnateljstva i urede te glavni inspektor za inspektorate. Navedene osobe su rukovodeći državni službenici koji za svoj rad odgovaraju nadležnom državnom tajniku, ministru i Vladi.

Budući da su ova rukovodeća službenička mjesta ravnatelja uprava u ministarstvima novina, Zakon o sustavu državne uprave je u prijelaznim i završnim odredbama, u članku 65., propisao da će Vlada u roku od 60 dana od dana stupanja na snagu Zakona uskladiti uredbe o unutarnjem ustrojstvu tijela državne uprave s odredbama navedenog Zakona, a da će čelnici tijela državne uprave donijeti pravilnike o unutarnjem redu u roku od 30 dana od dana stupanja na snagu uredbi iz stavka 3. navedenog članka.

Člankom 69. Zakona o sustavu državne uprave propisano je da će Ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. istog Zakona pokrenuti postupke imenovanja ravnatelja upravnih organizacija u sastavu ministarstava. Pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. ovoga članka.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Iznimno, Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa. Navedena odredba odnosi se na slučajeve zapošljavanja dužnosnika u drugim subjektima nakon prestanka obnašanja dužnosti te se ne odnosi na slučajeve stupanja u radni odnos u tijelima u kojima dužnosnik obnaša dužnost, nakon prestanka mandata.

Kako ZSSI ne propisuje zabranu za dužnosnike da se nakon prestanka obnašanja dužnost zaposle u tijelima u kojima su obnašali dužnost, Povjerenstvo je mišljenja kako nema zapreke da se pomoćnik ministra nakon prestanka obnašanja navedene dužnosti imenuje za ravnatelja upravne organizacije u sastavu ministarstva, sukladno Zakonu o sustavu državne uprave.

U odnosu na drugi dio zahtjeva za davanjem mišljenja, Povjerenstvo napominje kako će se zapošljavanje ravnatelja upravnih organizacija u sastavu ministarstava provoditi na temelju javnog natječaja, u proceduri koja je unaprijed propisana i definirana. U konačnici odluku o imenovanju donosi Vlada Republike Hrvatske. Međutim, kako se ministar kao čelnik tijela ovdje pojavljuje u svojstvu predlagatelja Vladi Republike Hrvatske, dužan je voditi računa o svim obvezama koje za njega kao dužnosnika proizlaze iz ZSSI-a. Ministar je tako dužan voditi računa postoje li okolnosti koje bi ukazivale da je dužnosnik s osobom koju predlaže za imenovanje na bilo koji način osobno ili interesno povezan. Stoga samo predlaganje osobe koja je obnašala dužnost pomoćnika ministra za mjesto ravnatelja upravne organizacije u sastavu ministarstva, samo po sebi, ne predstavlja sukob interesa ministra niti upućuje na moguću povredu neke druge odredbe ZSSI-a. Međutim, ako postoje okolnosti koje upućuju da je osoba koja se predlaže, u konkretnom slučaju, na bilo koji način interesno povezana s ministrom, ili dužnosnik ima bilo kakvih dvojbi o ponašanju u skladu s načelima obnašanja dužnosti, trebao bi, sukladno obvezi iz članka 6. stavka 1. i 2. ZSSI-a, pravovremeno zatražiti mišljenje Povjerenstva i uputu o primjerenom postupanju.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Arsen Bauk, elektroničkom dostavom
2. Objava na internetskoj stranici Povjerenstva
3. Pismohrana